На основу члана 39. став 2. Правилника о начину и поступку доделе средстава из буџета Града Новог Сада за програме и пројекте из области здравства („Службени лист Града Новог Сада“, бр. 9/12, 3/14, 27/14 и 9/19), Комисија за борбу против дрога расписује

**ЈАВНИ КОНКУРС**

за доделу средстава из буџета Града Новог Сада за реализацију пројеката превенције злоупотребе дрога за 2020. годину које реализују удружења, задужбине и фондације

 I. Расписује се Јавни конкурс за доделу средстава из буџета Града Новог Сада за реализацију пројеката превенције злоупотребе дрога за 2020. годину које реализују удружења, задужбине и фондације.

 II. Средства за реализацију пројеката из тачке I. овог јавног конкурса износе 1.500.000,00 и обезбеђена су Одлуком о буџету Града Новог Сада за 2020. годину („Службени лист Града Новог Сада“, број 58/19).

 III. Пројекти превенције злоупотребе дрога које реализују удружења, задужбине и фондације, а који ће се финансирати из буџета Града Новог Сада у 2020. години су:

 **1) пројекти промоције здравих стилова живота младих без употребе дрога и промоције волонтерства у превенцији злоупотребе дрога**

 Пројекти промоције здравих стилова живота младих, без употребе дрога имају за циљ унапређење и очување здравља младих и усвајање одговорног понашања у вези са здрављем.

 Пројекти промоције волонтерства у превенцији злоупотребе дрога имају за циљ промоцију волонтерских активности и ангажовања шире друштвене заједнице у превенцији злоупотребе дрога.

 **2) пројекти едукације о штетном утицају дрога и превентивним мерама**

 Пројекти едукације о штетном утицају дрога и превентивним мерама oбухватају:

* едукацију деце предшколског узраста,
* едукацију деце школског узраста и младих,
* едукацију родитеља и старатеља, и
* едукацију запослених у образовању и другим секторима укљученим у превенцију зависности од психоактивних супстанци.

 Едукација деце предшколског узраста има за циљ унапређење менталног здравља деце, подстицање дечијег самопоштовања и заштиту личности од поремећаја здравља.

 Едукација деце школског узраста и младих има за циљ подизање нивоа знања и свести код деце школског узраста и младих о штетном утицају и последицама употребе дрога, као и едукацију ових лица (едукација вршњачких едукатора) о најефикаснијим начинима информисања и мотивисања деце школског узраста и младих за правилне изборе и одупирање притисцима и изазовима савременог друштва. Ови пројекти треба да буду информативног и едукативног карактера, да су прилагођени узрасту деце и младих, прихватљиви и разумљиви.

 Едукација родитеља и старатеља има за циљ едукацију родитеља и старатеља о штетним утицајима и последицама употребе дрога, њихово оспособљавање за добру комуникацију са децом и јачање способности породице за решавање кризних момената.

 Едукација запослених у образовању и другим секторима укљученим у превенцију зависности од психоактивних супстанци има за циљ подизање нивоа знања васпитача, наставника, педагога, психолога и других запослених о штетним утицајима и последицама употребе дрога на телесно, социјално и ментално здравље деце, као и едукацију ових лица (едукација едукатора) о најефикаснијим начинима информисања и мотивисања деце за правилне изборе и одупирање притисцима у изазовима савременог друштва (едукација за вођење психолошких радионица, организовање и спровођење анкета, истраживања и других креативних активности којима се доприноси превенцији зависности од психоактивних супстанци).

 Пројекти едукације из става 1. ове подтачке могу се реализовати путем предавања, семинара, вршњачке едукације, пројеката за младе кроз теренски рад, као и путем интернета и отворене телефонске линије за давање информација о превенцији зависности од дрога, дрогама и њиховој злоупотреби.

 **3) пројекти вршњачког саветовања младих и чланова њихових породица**

 Пројекти вршњачког саветовања младих и чланова њихових породица имају за циљ да се младима и члановима њихових породица пруже адекватни, ефикасни и потпуни одговори и савети у вези са превентивним мерама, штетним утицајем и последицама употребе дрога.

 **4) пројекти превенције рецидива, штетних последица коришћења дроге и смањења штете**

Активности превенције рецидива, штетних последица коришћења дроге и смањења штете имају за циљ да се родитељима, старатељима, члановима породице и лицима код којих постоји злоупотреба дрога пружи адекватнија, ефикаснија и потпунија помоћ у решавању проблема злоупотребе дрога, односно да се изврши стабилизација њиховог психичког стања, посебно у односу на узимање дрога кроз апстиненцију или супституцију, рехабилитацију и социјалну реинтеграцију њиховим укључивањем у различите облике друштвеног живота, побољшањем квалитета живота и смањењем штетних последица проузрокованих коришћењем дрога.

 Циљ ових пројеката је и да се препознају лица код којих постоји злоупотреба дрога, а још није развијена зависност, као и ефикасно откривање оних којима је потребна стручна помоћ, односно да се лица код којих постоји злоупотреба дрога мотивишу да прекину или смање узимање дрога, а лица која имају развијену зависност да што пре започну лечење.

 Циљ је и спречавања последица зависности од дрога, првeнствено ХИВ и хепатитис Ц инфекција, других телесних и психичких болести и криминогеног понашања.

 Пројекти превенције рецидива, штетних последица коришћења дроге и смањења штете се могу реализовати кроз рад са зависницима, родитељима, старатељима, члановима породице и лицима код којих постоји злоупотреба и/или зависност од дрога, као и путем е-маил саветовања, успостављања отворене телефонске линије за давање информација о дрогама, њиховој злоупотреби и лечењу.

 **5) пројекти обележавања значајних датума и израде и дистрибуције едукативног и промотивног материјала**

 Пројекти обележавања значајних датума и израде и дистрибуције едукативног и промотивног материјала су пројекти који имају за циљ обележавање значајних датума (светски дан борбе против дрога и сл.), као и израду и дистрибуцију едукативног и промотивног материјала ради упознавања грађана Града Новог Сада са превентивним мерама и штетним утицајима и последицама злоупотребе дрога.

 IV. Право учешћа на Јавном конкурсу имају удружења, задужбине и фондације чије је седиште на територији Града Новог Сада и чији циљеви оснивања доприносе континуираној превенцији зависности од дрога на територији Града Новог Сада.

 Градска управа за здравство ће по службеној дужности утврдити да ли је удружење уписано у регистар надлежног органа и да ли се, према статутарним одредбама, циљеви удружења остварују у области превенције зависности од дрога.

 V. Пријава на Јавни конкурс се може преузети са интернет презентације Града Новог Сада ([www.novisad.rs](http://www.novisad.rs)), са портала е-Uprava, или у Градској управи за здравство, Нови Сад, Жарка Зрењанина 2, канцеларија 46, II спрат.

 VI. Учесник Јавног конкурса, на обрасцу пријаве, подноси пројекат који садржи:

* назив пројекта,
* назив, седиште, матични број, порески идентификациони број, број посебног наменског рачуна отвореног код Управе за трезор и податке о регистрацији учесника конкурса,
* ресурсе са којим располаже подносилац пројекта,
* податке о значајнијим пројектима реализованим у претходној години из области обухваћене конкурсом,
* опис пројекта (образложење значаја пројекта, циљеве и циљне групе на које ће ефекти реализације пројекта имати утицај, динамику спровођења пројекта, основне активности пројекта, особље ангажовано на пројекту, начин праћења реализације пројекта, финансијски план и структуру буџета пројекта са прегледом материјалних и нематеријалних трошкова и спецификацијом средстава из сопствених прихода, из буџета Града Новог Сада и других извора, предуслове за почетак реализације пројекта, могуће ризике и начин евалуације пројекта),
* податке о одговорној особи за реализацију пројекта и овлашћеном лицу за подношење пријаве пројекта, и
* друге податке у складу са обрасцем пријаве на јавни конкурс.

 Уз пројекат, учесник конкурса је дужан да достави биографије особља ангажованог у пројектном тиму са прилозима који доказују тачност референци.

Учесници конкурса који подносе пројекте едукације о штетном утицају дрога и превентивним мерама, дужни су да уз пројекат доставе програм едукације и штампани материјал намењен едукацији.

 VII. Пријаве на Јавни конкурс се подносе у Градској управи за здравство, Нови Сад, Жарка Зрењанина 2, канцеларија 46, II спрат.

 VIII. Пријаве на Јавни конкурс се подносе од 13. августа до 27. августа 2020. године.

 IX. Неблаговремене и непотпуне пријаве, пријаве упућене факсом или електронском поштом, као и пријаве које нису оверене потписом овлашћеног лица и које нису у складу са конкурсном документацијом неће се разматрати.

 X. Конкурсна документација се не враћа.

 XI. Поступак Јавног конкурса спровешће Комисија за борбу против дрога.

XII. Средствима обезбеђеним у буџету Града Новог Сада за реализацију пројеката из тачке III. овог јавног конкурса неће се финансирати:

* набавка основних средстава за рад учесника конкурса,
* **пројекти чије активности подразумевају организовање кампања и других јавних окупљања већег броја људи, активности које се односе на групне едукације и скупове за чије спровођење није могуће обезбедити одговарајућу физичку дистанцу, активности које подразумевају непосредни контакт реализатора и других учесника, односно све активности које није могуће спроводити без примене општих мера превенције од заразне болести COVID-19.**

XIII. Комисија за борбу против дрога може учеснику Јавног конкурса предложити да изврши одређене измене поднетог пројекта, у делу буџета пројекта или у делу активности планираних у пројекту.

 Комисија за борбу против дрога има право да затражи додатна објашњења од учесника конкурса у вези са буџетом пројекта, односно да предложи измену буџета пројекта, уколико сматра да буџет пројекта не одговара планираним активностима и резултатима реализације пројекта.

XIV. Комисија за борбу против дрога је дужна да у року од 30 дана од дана истека рока из тачке VIII. овог јавног конкурса, утврди листу пројеката, применом следећих критеријума:

* област у којој се реализује пројекат, дужина трајања пројекта, број корисника пројекта и одрживост пројекта,
* циљеви који се постижу: обим задовољавања јавног интереса, степен унапређења стања области у којој се пројекат спроводи,
* суфинансирање пројекта из других извора: сопствених прихода, буџета Републике Србије, аутономне покрајине или јединице локалне самоуправе, фондова Европске уније, поклона, донација, легата, кредита и друго, у случају недостајућег дела средстава за финансирање пројекта,
* законитост и ефикасност коришћења средстава из буџета Града Новог Сада и одрживост ранијих пројеката,
* постојање јасно формулисаних циљева и циљне групе,
* постојање повезаности циљева и активности,
* постојање капацитета и искуства учесника конкурса за реализацију активности пројекта,
* економичност буџета пројекта,
* усклађеност предложеног буџета пројекта са планираним активностима.

 Листа пројеката ће се објавити на званичној интернет презентацији Града Новог Сада ([www.novisad.rs](http://www.novisad.rs)) и на порталу е-Uprava.

 Учесници конкурса имају право да у року од три дана од дана објављивања листе пројеката изврше увид у поднете пријаве на јавни конкурс, односно имају право приговора у року од осам дана од дана објављивања листе пројеката.

 Одлуку о приговору доноси Комисија за борбу против дрога у року од 15 дана од дана његовог пријема и одлука Комисије је коначна.

 XV. Комисија за борбу против дрога, у року од седам дана од дана доношења одлуке о приговору доставља Градоначелнику Града Новог Сада предлог акта о утврђивању пројеката за чију реализацију се одобравају средства из буџета Града Новог Сада, са износом средстава за реализацију сваког појединачног пројекта.

 Градоначелник Града Новог Сада, у року од 30 дана од дана истека рока за подношење приговора доноси акт о утврђивању пројеката за чију реализацију се одобравају средства из буџета Града Новог Сада, са износом средстава за реализацију сваког појединачног пројекта, који ће се објавити на званичној интернет презентацији Града Новог Сада ([www.novisad.rs](http://www.novisad.rs)) и на порталу е-Uprava.

XVI. Пре потписивања уговора о реализацији пројекта учесници конкурса којима су одобрена средства за реализацију пројеката достављају:

* доказ о отвореном посебном наменском рачуну код Управе за трезор, који је укључен у консолидовани рачун трезора,
* средство финансијског обезбеђења за реализацију активности утврђених пројектом у виду регистроване бланко соло менице (оверене печатом и потписане од стране овлашћеног лица), са меничним овлашћењем - писмом на износ уговорене вредности, са клаузулама „неопозива, безусловна, без протеста и трошкова“, као и копију картона депонованих потписа
* изјаву да средства за реализацију одобреног пројекта нису на други начин већ обезбеђена, и
* изјаву о непостојању сукоба интереса.

 Образци изјава из става 1. алинеје 3-4. ове тачке могу се преузети са интернет презентације Града Новог Сада ([www.novisad.rs](http://www.novisad.rs)) са портала е-Uprava или у Градској управи за здравство, Нови Сад, Жарка Зрењанина 2, канцеларија 46, II спрат.

 Учесник конкурса у оквиру средстава за реализацију пројекта треба да планира и трошкове накнаде за услуге платног промета Управе за трезор, у складу са прописима којима се уређује наплата ове накнаде.

 XVII. Учесници конкурса, који остваре право на средства из буџета Града Новог Сада, обавезни су да набавку добара и услуга предвиђених пројектом, спроведу у складу са законом којим се уређују јавне набавке, ако су испуњени услови за спровођење ових поступака.

 XVIII. Комисија за борбу против дрога писаним путем ће обавестити учеснике Јавног конкурса који нису остварили право на средства из буџета Града Новог Сада.

РЕПУБЛИКА СРБИЈА

АУТОНОМНА ПОКРАЈИНА ВОЈВОДИНА

ГРАД НОВИ САД

Комисија за борбу против дрога **ПРЕДСЕДНИК**

Број: XII-51-15-4/20

Дана: 7. августа 2020. године *Проф. др Александра Дицков, с. р.*

НОВИ САД